РЕШЕНИЕ (ЕС) 2022/1920 НА КОМИСИЯТА

от 26 януари 2022 година

относно държавна помощ SA.59974 — 2021/C (ex 2020/N, ex 2020/PN), частично приведена в действие от Румъния в полза на Complexul Energetic Oltenia SA

(нотифицирано под номер С(2022) 553)

(само текстът на английски език е автентичен)

(текст от значение за ЕИП)

ЕВРОПЕЙСКАТА КОМИСИЯ,

като взе предвид Договора за функционирането на Европейския съюз, и по-специално член 108, параграф 2, първа алинея от него,

като взе предвид Споразумението за Европейското икономическо пространство, и по-специално член 62, параграф 1, буква а) от него,

като прикани заинтересованите страни да представят мненията си в съответствие с посочените по-горе разпоредби (1) и като взе предвид мненията, получени от трети страни в хода на процедурата,

като има предвид, че:

1. ПРОЦЕДУРА

(1) След контакти, предхождащи уведомлението (2), на 4 декември 2020 г. Румъния уведоми за намерението си да приведе в действие помощ за преструктуриране в полза на Complexul Energetic Oltenia S.A. („CE Oltenia“).

(2) С писмо от 5 февруари 2021 г. Комисията уведоми Румъния, че е решила да открие процедурата, предвидена в член 108, параграф 2 от Договора за функционирането на Европейския съюз (ДФЕС), по отношение на помощта за преструктуриране. Румъния представи своите мнения по съдържащите се в това писмо становища на 8 март 2021 г.

(3) Решението на Комисията да открие процедурата („решението за откриване на процедурата“) беше публикувано в Официален вестник на Европейския съюз (3) на 19 март 2021 г. Комисията прикани заинтересованите страни да представят мненията си.

(4) Комисията получи мнения по тази тема в рамките на определения срок от следните трети страни: Европейското бюро по околна среда (ЕБОС), Bankwatch Romania/ClientEarth и Greenpeace. Тя препрати тези мнения на Румъния, на която бе предоставена възможност да отговори; мненията на Румъния бяха получени с писмо от 1 юни 2021 г.

(5) Румъния изпрати допълнителна информация на Комисията на 10 май, 1 и 24 юни, 14 септември, 21 октомври, както и на 9, 14, 15, 20, 21, 22 и 29 декември 2021 г. и 20 и 21 януари 2022 г.

(6) Румъния по изключение се съгласи да се откаже от своите права, произтичащи от член 342 от ДФЕС във връзка с член 3 от Регламент № 1/1958 (4) на Съвета, както и настоящото решение да бъде прието и нотифицирано на английски език съгласно член 297 от ДФЕС (5).

2. ПОДРОБНО ОПИСАНИЕ НА МЕРКИТЕ

2.1. Бенефициерът

(7) CE Oltenia е публично предприятие, осъществяващо дейност в сектора на минното дело, добива на енергия от изкопаеми горива и топлоснабдяването на местно равнище. Дружеството е учредено на 12 октомври 2011 г. и е регистрирано на 31 май 2012 г. след сливането на четири дружества: Complexul Energetic Craiova SA, Complexul Energetic Turceni SA, Complexul Energetic Rovinari SA и Societatea Nationala a Lignitului Oltenia SA. CE Oltenia не принадлежи към по-голяма икономическа група и не се управлява съвместно с други публични предприятия. То представлява независим център за вземане на решения в рамките на държавата. Според румънските органи румънската държава, представлявана от Министерството на енергетиката, упражнява контрол върху CE Oltenia, като държи дял от 77,15 %. Сред другите акционери са инвестиционният фонд Fondul Proprietatea SA (с дял от 21,56 %) (6) и Electrocentrale Grup SA (0,84 %) и Inchidere si Conservare Mine (0,44 %), които притежават останалите дялове. Надзорният съвет на CE Oltenia се състои от седем членове, само двама от които могат да бъдат назначени от Fondul Proprietatea, и дружеството се управлява от дирекция (съставена от петима членове, като главният изпълнителен директор се назначава от надзорния съвет). Решенията по ключови аспекти от стопанската дейност на CE Oltenia, като бюджета, финансово-икономическия план и други финансови и търговски решения, се вземат с обикновено мнозинство от акционерите. Fondul Proprietatea не разполага с право на блокиране или на вето върху тях. Правата на Fondul Proprietatea съответстват на типичните права на акционер с миноритарен дял. За определени решения, като например промени в записания акционерен капитал, се изискват 90 % от гласовете в общото или извънредното събрание на акционерите, т.е. за тях се изисква одобрението на Fondul Proprietatea. Въпреки това мажоритарното дялово участие на държавата и представителството ѝ в надзорния съвет позволяват на румънската държава да упражнява ефективен и едноличен контрол върху CE Oltenia.

(8) Седалището на CE Oltenia се намира в югозападна Олтения (Sud-Vest Oltenia) (код по NUTS 2 RO41), в рудниците на предприятието (Rovinari, Motru, Jilt и Mehedinti) са заети 12 268 души персонал и то разполага с електроцентрали в окръзите Долж и Горж. Равнището на безработица в региона възлиза на 5,5 %, което е над средната национална стойност от 3,4 %, и също така е най-високото в страната (7). През последните години, както е илюстрирано в таблица 1, равнището на безработица в югозападна Олтения (от 8,2 % до 5,5 % за периода 2015—2020 г.) остава по-високо от националното равнище на безработица (от 5 % до 3,4 % за същия период). Въпреки че са налице незначителни разлики в данните, представени от Евростат (8) и от Националния статистически институт, тенденцията сочи, че равнището на безработица във въпросния регион се задържа постоянно по-високо от националното. Таблица 1 Равнище на безработица в макрорегионите, в регионите на икономическо развитие и в страната Година 2015 г. 2016 г. 2017 г. 2018 г. 2019 г. 2020 г. Равнище на безработица: % % % % % % % Национално 5 4,8 4 3,3 2,9 3,4 Регион Югозападна Олтения 8,2 8,3 7,3 5,9 5,2 5,5 Източник: INSTITUTUL NATIONAL DE STATISTICA

(9) Според Румъния тези високи равнища на безработица са съпътствани от затруднения при разкриването на нови работни места в региона. Териториалният план за справедлив преход (9) на окръг Горж показва, че е налице известна неохота сред населението на възраст 45—65 години — бивши служители в сектора на минното дело и енергетиката, които се ползват от схеми за ранно пенсиониране и/или компенсаторни обезщетения, да се преквалифицират и активно да търсят работа. Отрицателното въздействие се задълбочава от учебните програми, които не съответстват на нуждите на местния пазар на труда, както настоящи, така и бъдещи, като работодателите изтъкват необходимостта от допълнително образование в областта на цифровизацията, автоматизацията на процесите чрез използване на роботи, изкуствения интелект и т.н.

(10) CE Oltenia произвежда електроенергия в четири електроцентрали. Това са Rovinari с четири блока с обща мощност 1 320 MW на възраст над 40 години, Turceni (четири блока, 1 320 MW, възраст 33 години), Ișalnița (два блока, 630 MW, възраст 50 години) и Craiova II (два блока, 300 MW комбинирано производство на топлинна и електрическа енергия, възраст 30 години). Chișcani, петата електроцентрала с мощност 415 MW, не е в експлоатация. CE Oltenia осъществява дейност на пазарите на електрическа енергия на едро и дребно и също така продава топлинна енергия на градската управа на Крайова. Електроцентралите на предприятието работят с лигнитни въглища, които формират до 99,5 % от производството им на електроенергия. Предприятието добива лигнитни въглища от собствените си открити рудници за собствено потребление или за продажба на други производители на електроенергия (10). То също така снабдява с топлинна енергия и топла вода за битови нужди приблизително 300 000 жители на Крайова.

(11) По данни на националния енергиен регулатор ANRE (Autoritatea Națională de Reglementare in Domeniul Energiei) най-значимите производители на електроенергия в Румъния са Hidroelectrica (с пазарен дял от 31,3 %), следвано от Nuclearelectrica (18,09 %), и на трето място — CE Oltenia (14,08 %) (11). И трите дружества са контролирани от румънската държава.

(12) Румъния твърди, че CE Oltenia играе важна роля на румънския пазар на електроенергия. Функционирането на CE Oltenia е важно също и от съображения за безопасност и адекватност на националната енергийна система („НЕС“). Румънската енергийна система е разположена в източния край на европейската континентална система, като функционира едновременно по границите с България, Сърбия, Унгария и югозападната част на Украйна. Вносът на електроенергия е усложнен от факта, че при унгарската енергийна система е налице недостиг на електроенергия при върхово потребление, а използването на мощности по границата с Украйна въз основа на тръжни процедури зависи от писменото съгласие на оператора на електропреносна система (ОЕС) в Украйна. В допълнение годишният баланс на държавите в региона се осигурява предимно чрез внос на електроенергия както за държавите — членки на ЕС, така и за държавите извън ЕС. Поради това винаги, когато възникне недостиг на електроенергия в националната енергийна система, ресурсите са ограничени и в съседните системи.

(13) Румъния твърди, че в случай на затваряне на съоръженията на CE Oltenia ще възникне непосредствен и реален риск от прекъсвания на основните доставки на електроенергия, което би могло да доведе до смущения в икономиката и вредни последици за Румъния. В тази връзка анализ (12), проведен от OPCOM (13) — румънския оператор на пазара на електроенергия и газ, също показва, че закриването на CE Oltenia би довело до удвояване на размера на средногодишната цена на електроенергията на пазара за ден напред и до увеличаване на цената със 70 % на централизирания пазар за двустранни договори.

(14) Освен това през май 2021 г. румънският ОЕС, CNTEE Transelectrica S.A. („Transelectrica“), проведе анализ на адекватността на НЕС въз основа на допускане за пълно закриване през 2022 г. на мощностите за енергопроизводство на CE Oltenia, като същевременно през 2021 г. се запазят в експлоатация три блока на Rovinari. Направеното заключение е, че за НЕС ще възникне сериозен проблем с адекватността, тъй като системата вече няма да разполага с необходимите ресурси да посреща националното потребление на електроенергия, дори ако се вземе предвид максималното използване на мощностите от трансграничен внос.

(15) Според Румъния несъстоятелността на CE Oltenia би довела до преки загуби на над 12 000 работни места и до значителни косвени загуби на работни места, като се вземе предвид големият брой настоящи партньори по цялата верига за създаване на стойност.

(16) Освен това Румъния изтъква, че CE Oltenia е един от основните доставчици на технологични спомагателни услуги за Transelectrica, които се предоставят чрез участието в търгове, организирани от ОЕС. В това си качество дружеството играе важна роля за предоставянето на спомагателни услуги, чрез които даден ОЕС може да закупува от производителите на енергия резерви за покриване на загубите по мрежата, осигурявайки по този начин сигурността на системата.

(17) Румъния разполага с електроенергийни междусистемни връзки с България и Унгария, както и с трети държави, в т.ч. Украйна, която е свързана с Полша и Сърбия, докато Сърбия на свой ред е свързана с Хърватия. Румъния редовно изнася и внася електроенергия. Планирани са или се осъществяват няколко проекта от общ интерес за Съюза с цел да се увеличи междусистемната свързаност на Румъния с България и Сърбия.

(18) Румъния освен това изтъква, че според данните от 2019 г. CE Oltenia има бизнес отношения с приблизително 120 дружества от окръг Горж. Според счетоводните баланси за 2019 г., представени на Министерството на финансите, техният общ оборот възлиза на около 1 082 милиона румънски леи (приблизително 218 милиона евро). По данни на същия източник оборотът на CE Oltenia за 2019 г. достига 3 116 милиона румънски леи (приблизително 630 милиона евро). По информация от Националния статистически институт оборотът за 2019 г. на всички дружества в окръг Горж достига близо 9 100 милиона румънски леи (приблизително 1 840 милиона евро). Съответно CE Oltenia и основните 120 доставчици подпомагат икономиката на окръга с приблизително 50 %. Нещо повече, почти половината от бизнес партньорите на CE Oltenia (като например охранителни фирми, доставчици на услуги за минно оборудване, превози или отдаване под наем на оборудване за строителни работи) зависят от дружеството, като ориентировъчният дял започва от 70 % и достига до 90 %. […] (*1).

(19) Според Румъния настоящата криза, свързана с COVID-19, е засегнала CE Oltenia. Румъния изтъква, че през 2020 г. брутният ѝ вътрешен продукт е спаднал с приблизително 4 % спрямо предходната година. Най-силно засегнатите сектори са услугите, строителството и промишлеността. Според Международната агенция по енергетика (IEA) (14) пандемията от COVID-19 е довела до цялостен спад в търсенето на електроенергия, обусловен от драстичното намаляване на услугите и промишлените дейности, по-специално през периодите на ограничения на свободата на движение.

(20) В случая с CE Oltenia Румъния твърди, че производството на електроенергия е намаляло от 12,4 TWh на 8,2 TWh в резултат на намаляване на потреблението на енергия, техническата разполагаемост с производствени активи и временната безработица на персонала. Намаляването на потреблението на електроенергия е довело до по-ниски цени, особено на пазара за ден напред, като на моменти достига най-ниските нива от по-малко от 20 EUR/MWh, наблюдавани през последните десет години. Освен това вследствие на пандемията CE Oltenia е претърпяло прекъсвания по веригата за създаване на стойност, например забавяния или отмяна на доставките на резервни части и материали от доставчиците, което е довело до намаляване, а понякога и до цялостно спиране на производството. След възобновяване на производството на резервни части се наблюдава драстично увеличение на цените им, което е довело до прекратяване на договори. Например цената на металните резервни части се е увеличила с между 100 и 300 %, докато цената на метана е нараснала рязко с повече от 700 %. В контекста на кризата бенефициерът трябва да приеме мерки за безопасност, така че служителите, които се считат за жизнено необходими, да продължат работата си без по-нататъшни прекъсвания на производствения процес. В тази връзка договорите на приблизително 10 % от служителите са били прекратени, което се равнява на приблизително 192 500 дни прекъсване на дейността.

2.2. Контекст на мярката

2.2.1. Помощ за оздравяване

(21) През февруари 2020 г. Румъния уведоми Комисията за плановете си да предостави помощ за оздравяване в полза на CE Oltenia. Към момента на подаване на уведомлението очакваните загуби за 2019 г. възлизат на приблизително 1,1 милиарда румънски леи (232 милиона евро) (15). Според Румъния тези загуби се дължат основно на: i) несъбирането на вземания от държавни дружества в несъстоятелност; ii) отражението на колебанията на обменните курсове върху заемите; iii) значителното увеличение на цената на квотите за емисии на парникови газове („квотите за емисии на CO2“) (16). С решението си от 24 февруари 2020 г. (17) Комисията одобри заема за оздравяване в размер на 251 милиона евро в полза на CE Oltenia въз основа на член 107, параграф 3, буква в) от ДФЕС, както e тълкуван в Насоките за държавна помощ за оздравяване и преструктуриране на нефинансови предприятия в затруднено положение („Насоките за оздравяване и преструктуриране“) (18).

2.2.2. Финансовите затруднения на CE Oltenia и част от приведената в действие помощ за преструктуриране

(22) Румъния твърди, че CE Oltenia е предприятие в затруднено положение, тъй като отговаря на критериите съгласно националното право за образуване на общо производство по несъстоятелност по искане на кредиторите му. Вследствие на това CE Oltenia е отговаряло на посочените критерии от края на 2019 г. и към момента на решението за помощ за оздравяване неговите 46 доставчици са можели да поискат откриване на производство по несъстоятелност. CE Oltenia не е в състояние да изплати предоставения заем за оздравяване заедно с лихвите и следователно е длъжно да подаде уведомление за план за преструктуриране, в противен случай автоматично започва процедура по обявяването му в несъстоятелност съгласно националното законодателство.

(23) Румъния твърди, че съществуват няколко причини за финансовите затруднения на CE Oltenia. Първата причина е свързана с факта, че CE Oltenia експлоатира четири остарели електроцентрали, захранвани с лигнитни въглища, които се добиват в девет рудника за лигнитни въглища. Централите се нуждаят от скъпоструващо редовно техническо обслужване и инвестиции за привеждане в съответствие с екологичните изисквания. Втората причина е свързана с липсата на инвестиционен капитал поради високите разходи, необходими за привеждане в съответствие с нормативна уредба за околната среда (спазване на изискванията за отложенията на пепел и сгур и спазване на нормите за допустими емисии на SO2, NOx и PM10). За да се съобрази с екологичните изисквания на равнището на ЕС и на национално равнище, CE Oltenia е инвестирало приблизително 880 милиона евро от 2008 г. насам. Тези инвестиции са направили невъзможно финансирането на инвестиционни програми, насочени към повишаване на енергийната ефективност и по съответно към намаляване на разходите за емисии на CO2.

(24) Третата причина за затрудненията произтича от факта, че държавните предприятия в Румъния, които произвеждат енергия, са организирани по видове производство на енергия в зависимост от използваното гориво, поради което те са предприятия, работещи с един вид гориво: водни ресурси (Hidroelectrica SA), ядрена енергия (Nuclearelectrica SA), изкопаеми горива (CE Oltenia). Този модел, заедно с прилагането на системата за квоти за емисии на CO2, е довел до дисбаланс по отношение на конкурентоспособността, който е в ущърб на CE Oltenia. Според настоящия модел, при който единственият източник за енергодобив на CE Oltenia са лигнитните въглища, е невъзможно бенефициерът да достигне същите равнища на рентабилност като своите конкуренти, които имат по-ниски пределни разходи за производство и използват по-малко замърсяващи източници на енергодобив и следователно не правят никакви разходи за квоти за емисии на CO2 или правят по-ниски такива разходи.

(25) CE Oltenia е задължено да върне не по-късно от 30 април всяка година брой квоти на емисии за CO2, равен на общото количество емисии на парникови газове, емитирани през предходната календарна година. При неизпълнение на това задължение се налага санкция в размер на 100 EUR за всеки тон еквивалент на емитиран CO2, който не е бил върнат (19). Цените на квотите за емисии на CO2 през последните години и месеци непрекъснато се увеличават, като например през септември 2021 г. надхвърлят 60 EUR/тон CO2, а през декември 2021 г. (20) достигат 80 EUR/тон CO2.

(26) Освен това Румъния твърди, че друга причина за финансовите проблеми на CE Oltenia е свързана със структурата на разходите му. Разходите за персонал са формирали 39 % от общите оперативни разходи за 2020 г., докато разходите за опазване на околната среда, които са свързани главно със закупуването на квоти за емисии на CO2, са представлявали 35 % от общите разходи. В резултат на тази структура на разходите дружеството отчита оперативни загуби за всяка година през периода 2014—2019 г. (с изключение на 2017 г.).

2.3. Мерките

(27) Настоящото решение се отнася до помощта за преструктуриране в полза на CE Oltenia, която се състои от предоставени от държавата безвъзмездни средства в размер на 1 090 милиона евро, държавна гаранция за заем от 195,8 милиона евро, вливане на капитал в CE Oltenia в румънски леи в размер на до 226 милиона евро, преобразуване в безвъзмездни средства на заема за оздравяване, който стана помощ за преструктуриране в размер на приблизително 251 милиона евро, и от безвъзмездни средства от Модернизационния фонд (21) на стойност от 895,3 милиона евро, след като бъдат представени съответните предложения от Румъния и те бъдат утвърдени от Европейската инвестиционна банка или одобрени от инвестиционния комитет на Модернизация фонд, според случая (наричани заедно „мерките“). Общият размер на предоставената помощ е 2 658,1 милиона евро (22).

(28) Безвъзмездните средства от 1 090 милиона евро ще се използват за финансиране на придобиването на необходимите квоти за CO2 през периода 2021—2025 г., като тези средства ще се разпределят ежегодно в зависимост от нуждите от финансиране, но няма да са строго обвързани с разходите за квоти за CO2 всяка година. През март 2021 г. румънското правителство прие извънредно правителствено постановление, с което се одобряват безвъзмездни средства в размер на приблизително 1,18 милиарда румънски леи (приблизително 241 милиона евро) в полза на CE Oltenia за финансиране на закупуването на квоти за емисии на CO2. В резултат на това Румъния твърди, че CE Oltenia е изпълнило задължението по отношение на квотите за CO2 на 26 април 2021 г., като е завършило закупуването на квоти за CO2 за произведената през 2020 г. енергия, за които е заплатило общата цена от 315 милиона евро. Според Румъния разликата от 74 милиона евро между общата покупна цена и безвъзмездните средства е покрита със собствени средства на дружеството. Безвъзмездните средства от 241 милиона евро са част от помощта в размер на 1 090 милиона евро, за която е постъпило уведомление, и са финансирани от държавния бюджет чрез Министерството на енергетиката.

(29) През 2022 г. се планира да бъде сключен договор за заем, гарантиран от държавата, в размер на 195,8 милиона евро за финансиране на оборотния капитал на CE Oltenia в същия размер. Румънските органи твърдят, че заемът ще бъде изплатен при преобладаващите към този момент пазарни условия. Прогнозният съвкупен лихвен процент […] се очаква да бъде около […] %.

(30) Вливането на капитал в CE Oltenia в размер до 226 милиона евро ще бъде извършено чрез вноска, предоставена от Министерството на енергетиката в брой (180 милиона евро) и в натура (земя с прогнозна стойност от 46 милиона евро).

(31) Румънските органи твърдят, че заемът за помощ за оздравяване в размер на 251 милиона евро (вж. съображение 21), който е станал помощ за преструктуриране, тъй като все още не е изплатен, ще бъде преобразуван в безвъзмездни средства, след като планът за преструктуриране бъде одобрен от Комисията.

2.4. Първоначален план за преструктуриране на CE Oltenia

(32) На 4 декември 2020 г. Румъния уведоми Комисията за план за преструктуриране („първоначалния план за преструктуриране“), подкрепен с помощ за преструктуриране в размер на 1,33 милиарда евро, състояща се от вече предоставена помощ за оздравяване в размер на 0,25 милиарда евро, допълнителна сума от 0,31 милиарда евро под формата на гарантиран от държавата заем и 0,77 милиарда евро под формата на държавни безвъзмездни средства. Освен това беше планирано да се получи допълнителна държавна помощ от Модернизационния фонд в размер на 711 милиона евро за диверсифициране на енергийния микс чрез замяна на лигнитните въглища с (предимно) газ и възобновяеми енергийни източници.

(33) Първоначалният план за преструктуриране обхваща периода от 2021 г. до 2030 г., но периодът на преструктуриране обхваща само годините от 2021 г. до 2025 г. В този план за преструктуриране се предвиждаше CE Oltenia да реализира печалби през 2022 г., да постигне възвръщаемост на вложения капитал (ROCE) от [...] % до 2025 г. и дългосрочна конкурентоспособност през 2030 г., като тогава ще е отчела възвръщаемост на вложения капитал от [...] %.

(34) Първоначалният план за преструктуриране включваше следния набор от мерки: а) технически и технологични мерки за изпълнение на инвестиционен план, насочен към диверсификация на енергийния микс. Планът включваше замяна на 1 460 MW, генерирани от шест блока, работещи с лигнитни въглища, с i) 1 325 MW, генерирани от два блока, работещи с газ; ii) 109 MW, генерирани от осем фотоволтаични съоръжения; и iii) 9,9 MW, генерирани от водноелектрическо съоръжение. Предвиждаше се закриването на пет мини, което би довело до намаляване наполовина на производството до 2025 г.; б) организационни и управленски мерки за подобряване на процесите или ИТ поддръжката, за избягване на припокривания или неефективност, както и съкращаване или преразпределение на 41 % от персонала; в) мерки за опазване на околната среда, включващи инвестиции или временна подкрепа за оперативните разходи за миннодобивните съоръжения и съоръженията за производство на електроенергия, включително спазване на екологичните изисквания (като квоти за емисии на CO2и разходи за спазване на изискванията по отношение на допустимите емисии на пепел, NOx, SO2); г) финансови мерки, включващи оптимизиране на разходите за банкови заеми, отписване или продажба на съществуващи вторични активи, с изключение обаче на всяка значителна продажба на активи, които биха могли да се управляват като самостоятелна стопанска дейност и да носят приходи от продажби в подкрепа на плана.

(35) CE Oltenia предвиждаше през 2022 г. и 2023 г. постепенно да се добави производството на фотоволтаична и водноелектрическа енергия като енергийни източници. Според прогнозите реалният спад на продажбите на енергия от лигнитни въглища се очакваше да настъпи през 2026 г., когато в SE Turceni и SE Işalniţa ще бъдат монтирани два блока, работещи с природен газ, което ще доведе до енергиен микс от 41 % енергия от лигнитни въглища, 53 % от газ, а останалата част от фотоволтаични и водноелектрически източници.

(36) Очакваните финансови ресурси, необходими за покриване на разходите за преструктуриране до края на 2025 г., възлизат на [...] EUR, от които [...] EUR ще бъдат покрити със собствени средства на CE Oltenia според неговите твърдения. Собственият принос на CE Oltenia би възлязъл на 42 % от общите разходи за преструктуриране при отчитане на потенциалното финансиране от Модернизационния фонд и на 53 % без потенциалното финансиране от Модернизационния фонд. Основните източници за собствения принос на CE Oltenia трябваше да бъдат: i) приходи от продажби на електроенергия на централизираните пазари на OPCOM на обща стойност [...] EUR, които се очаква да бъдат генерирани в периода 2020—2025 г.; ii) приходи от дългосрочни двустранни споразумения за закупуване на електроенергия (СЗЕ), които са дългосрочни договори за повече от 2 години, възлизащи на [...] EUR; и iii) продажба на активи на стойност [...] EUR.

(37) От всички акционери на CE Oltenia само държавата е трябвало да допринесе (със средства или чрез поемане на загуби) за преструктурирането на CE Oltenia и никой от кредиторите на CE Oltenia не е трябвало да споделят тежестта.

(38) Предвидени са следните мерки за ограничаване на нарушенията на конкуренцията: i) възлагане на дейности на външни изпълнители чрез прехвърляне на общината на групата за комбинирано производство на енергия S.E. Craiova II (която произвежда предимно топлинна енергия за Крайова); и ii) закриване на групи производители на енергия или рудници по график, което води до намаляване на инсталираната мощност за производство на енергия от лигнитни въглища с 1 605 MW в периода между 2020 г. и 2025 г. (45 % от мощността за производство на енергия от лигнитни въглища до края на 2025 г.). Общият производствен капацитет на CE Oltenia обаче не би се променил съществено, тъй като загубата на капацитет за производство на енергия от лигнитни въглища е трябвало да бъде компенсирана с монтирането на нови фотоволтаични и водноелектрически блокове. В първоначалния план за преструктуриране освен това се предвиждаше, че някои рудници ще бъдат закрити или консервирани, най-вече поради причини, свързани с неефективност, намаляване на търсенето или изчерпване на запасите от лигнитни въглища. В плана за закриване на минния капацитет се предвиждаше намаляване на производството на лигнитни въглища с около 3 700 000 тона (26 % до края на 2026 г.).

2.5. Причини за откриване на официалната процедура по разследване

(39) Тъй като имаше съмнения относно това дали помощта за преструктуриране, за която е постъпило уведомление, би била счетена за съвместима с вътрешния пазар съгласно член 107, параграф 3, буква в) от ДФЕС, както се тълкува в Насоките за оздравяване и преструктуриране, Комисията реши да започне официална процедура по разследване главно поради следните причини:

2.5.1. Съмнения относно целесъобразността на помощта

(40) Според решението за откриване на процедурата (23) предоставянето на помощ за преструктуриране под формата на значителни (неподлежащи на връщане) безвъзмездни средства в размер на 768 милиона евро не би позволило на държавата, действаща като предоставящ помощта орган, да се възползва от евентуалните ползи от успешното преструктуриране и следователно помощта не би представлявала целесъобразен финансов инструмент. Освен това в резултат на предоставените от държавата безвъзмездни средства в полза на CE Oltenia миноритарните акционери на CE Oltenia (които не са предоставили подобни безвъзмездни финансови инструменти) също ще се възползват косвено от безвъзмездните средства поради потенциално увеличение на стойността на тяхното дялово участие, без да допринасят за разходите за преструктуриране. Планираните безвъзмездни средства не биха позволили подходящо възнаграждение за държавата, изисквано съгласно Насоките за оздравяване и преструктуриране, нито биха позволили на държавата сама да усвои съответните ползи от безвъзмездните средства за финансиране на плана.

2.5.2. Съмнения относно наличието на действителен и наличен, несъдържащ помощ собствен принос на бенефициера и относно наличието и ефективността на споделянето на тежестта

(41) Предварителната оценка на първоначалния план за преструктуриране показа, че от предполагаемия собствен принос от [...] EUR най-много[...] EUR могат да се считат за действителен и наличен принос. За останалата сума Румъния е разчитала само на очакваните приходи от продажби на електроенергия на централизираните пазари на OPCOM през периода 2021—2025 г., които не са били нито реални, нито действителни, тъй като за периода 2022—2025 г. не са съществували неотменими ангажименти. Максималната продължителност на договорите за продажба, сключени на централизираните пазари на OPCOM, е била само 1,5 години. Въпреки че Румъния посочи, че е в процес на актуализиране на законодателството си, за да даде възможност на участниците на централизираните пазари на OPCOM да сключват договори за по-дълъг срок, съвместимостта на тези промени със законодателството на Съюза в областта на електроснабдяването все още предстои да бъде оценена. Освен това Румъния се позова на потенциалното сключване на двустранни споразумения за закупуване на електроенергия, които са били обсъждани с енергоемките потребители и които се е очаквало да доведат до приходи в размер на[...] EUR през периода на преструктуриране. Румъния обаче не можа да представи никакви доказателства за тези споразумения, които да гарантират действителното финансиране на първоначалния план за преструктуриране (24).

(42) Собственият принос на CE Oltenia би бил най-много едва 42 % от разходите за преструктуриране, дори ако се допусне в противоречие с точка 63 от Насоките за оздравяване и преструктуриране, че бъдещите очаквани печалби от редовните продажби и очакваните печалби представляват източник на действителен и наличен собствен принос, тъй като, както обяснява Комисията, потенциалните средства от бюджета на Модернизационния фонд биха били държавна помощ и следователно не могат да бъдат определени като собствени средства на CE Oltenia, които не съдържат помощ (25).

(43) Нито един пазарен инвеститор или кредитор не е подкрепил първоначалния план за преструктуриране. Първо, не е предоставено писмо за намерение от банки, които биха приели да финансират предварително плащания, свързани с бъдещи доставки на електроенергия от CE Oltenia, очакваните приходи от които представляват почти целия собствен принос на CE Oltenia. Второ, нито една банка или пазарен инвеститор не са заявили интерес да подкрепят или финансират част от инвестициите за промяна на горивната база от лигнитни въглища към природен газ или възобновяеми източници при производството на електроенергия. Трето, не са представени доказателства за потенциални външни инвеститори или банки, подкрепящи плана, нито за това, че такива преговори ще се осъществят в разумен срок. Въпреки че Румъния също е посочила продажбата на активите на CE Oltenia като друг източник на финансиране, като е изчислила, че тази продажба ще донесе приходи в размер на 2 милиона евро, процедурата за продажба на тези активи не е започнала (26).

(44) Освен това Румъния призна, че нито миноритарните акционери на CE Oltenia (по-специално Fondul Proprietatea SA), нито неговите кредитори биха осигурили адекватно споделяне на тежестта под каквато и да е форма (27).

2.5.3. Съмнения относно възстановяването на жизнеспособността в дългосрочен план и преструктурирането в разумен срок

(45) Въпреки че първоначалният план за преструктуриране е обхващал официално периода 2021—2025 г., първите значително положителни нетни съвкупни резултати от приблизително [...] EUR са се очаквали едва след периода на преструктуриране, т.е. през 2026—2030 г. Според първоначалния план за преструктуриране CE Oltenia би могло да постигне възвръщаемост на вложения капитал от 4,3 % до 2025 г., която е била много по-ниска от съответстващото на пазарните изисквания възнаграждение или алтернативната цена на собствения капитал, вложен в румънските дружества като цяло. Освен това вече ниската рентабилност на CE Oltenia е била изкуствено завишена от оперативните субсидии от държавната помощ И накрая, прогнозните резултати на CE Oltenia се основават на оптимистични допускания за външни фактори, като например, че цените на квотите за CO2 ще останат относително същите през периода на преструктуриране, въпреки рязкото увеличение на тези цени през 2018—2019 г. Докато според прогнозите на CE Oltenia се е очаквало цените на квотите за CO2 да варират от [...] през 2020 г. до [...] през 2030 г., към 24 януари 2021 г. цената вече възлизаше на [...]. Поради това Комисията имаше съмнения дали първоначалният план за преструктуриране е бил с подходяща продължителност и би довел до възстановяване на жизнеспособността на CE Oltenia в края на периода на преструктуриране, тъй като не е било очевидно, че CE Oltenia ще осигури достатъчна възвръщаемост и ще бъде в състояние да остане на пазара без допълнителна помощ (28).

2.5.4. Съмнения относно наличието и ефективността на адекватни мерки за ограничаване на нарушенията на конкуренцията

(46) Що се отнася до притежаваните от S.E Craiova II агрегати за комбинирано производство на енергия, чиято експлоатация ще бъде възложена на външни изпълнители чрез прехвърлянето им на община Крайова, формата и обхватът на такова възлагане на външни изпълнители не са ясни. Дори и да се осъществи това възлагане на външни изпълнители като вноска в капитала на съвместното предприятие между CE Oltenia и притежаваното от местния съвет на община Крайова дружество, то би позволило на CE Oltenia и на държавата да запазят контрол в такова съвместно предприятие. Това би обезсмислило значението на продажбата като мярка за ограничаване на нарушенията на конкуренцията, тъй като то няма да засили конкуренцията, нито ще благоприятства за навлизането на нови конкуренти, разрастването на съществуващи малки конкуренти или трансграничната дейност (29).

(47) Освен това, що се отнася до намаляването на производствения капацитет на CE Oltenia (по отношение на закриването на съоръженията за изгаряне на лигнитни въглища) и закриването на мините за добив на лигнитни въглища, общата съответна загуба на производствения капацитет на CE Oltenia до голяма степен ще бъде компенсирана от монтирането на нови производствени съоръжения. Следователно общият производствен капацитет на CE Oltenia не би се променил съществено (30). Добивът на лигнитни въглища ще се увеличи до края на 2024 г. и ще спадне под равнището от 2020 г. едва през 2026 г. Работещите с газ блокове ще започнат да функционират до 2026 г., което обезсмисля намаляването на обема на добива на лигнитни въглища от гледна точка на намаляване на капацитета (31).

(48) И накрая, Румъния не е предложила допълнителни мерки, свързани с поведението, с изключение на ограничението CE Oltenia да купува дялови участия в други предприятия по време на периода на преструктуриране, освен когато това е абсолютно необходимо, за да се гарантира неговата жизнеспособност в дългосрочен план, и да използва помощта като реклама при продажбата на своите продукти (32).

3. КОМЕНТАРИ ОТ ДРУГИ СТРАНИ

(49) В хода на официалната процедура по разследване Комисията получи мнения от следните трети страни: Европейското бюро по околна среда (ЕБОС) (33), Bankwatch Romania/ClientEarth (34), и Greenpeace (35). Комисията разглежда тези коментари като пазарна информация, като се има предвид, че нито една от тези трети страни не можа да докаже, че е заинтересована страна по смисъла на член 1, буква з) от Регламент (ЕС) 2015/1589 на Съвета (36).

3.1. Европейско бюро по околна среда (ЕБОС)

(50) ЕБОС възрази срещу разрешаването на използването на държавна помощ за изпълнение на законодателството на Съюза по отношение на емисиите на CO2, пепел, NOx и SO2. Според него това би нарушило принципа, че не може да се предоставя помощ за спазване на стандартите на Съюза, по-специално на задълженията по Директива 2010/75/ЕС на Европейския парламент и на Съвета (37) относно емисионните нива и използването на най-добрите налични техники (НДНТ). Изключването на инвестициите с държавна помощ за спазване на достиженията на правото на Съюза в областта на околната среда също е в съответствие с Насоките относно държавната помощ за опазване на околната среда и за енергетика (38). Това не е било спазено в случая на CE Oltenia, тъй като според ЕБОС спазването на нормите за допустими емисии на замърсители на въздуха е било част от самия първоначален план за преструктуриране.

(51) ЕБОС също така изрази опасения относно неспазването от страна на CE Oltenia на стандартите за емисиите през последните години (NOx, SO2, прахови частици и др.). ЕБОС посочи, че работещите с лигнитни въглища инсталации на CE Oltenia са надвишавали емисионните нива съгласно режима на Директива 2010/75/ЕС (39).

(52) ЕБОС също така заяви, че CE Oltenia може да сключи по всяко време двустранни договори на фиксирани цени, но нито едно частно предприятие не би приело такъв договор, който би го задължил да плаща по-висока цена за енергията, произведена от скъпи изкопаеми горива. Като се има предвид липсата на интерес от страна на инвеститорите на пазара, всякакви двустранни договори с други публични дружества не биха били в съответствие с принципа на инвеститор в условията на пазарна икономика и най-вероятно биха представлявали държавна помощ.

(53) ЕБОС също така изтъкна, че CE Oltenia ще остане зависимо от изкопаемите горива доста след 2026 г., поради което е изключително спорен въпросът дали подобен план за преструктуриране би бил жизнеспособен в средносрочен план с оглед на увеличаващите се цени на CO2.

3.2. Bankwatch Romania/ClientEarth

(54) Bankwatch и ClientEarth твърдят, че предоставянето на оперативна помощ за покриване на разходите за спазване на екологичните изисквания е в нарушение на законодателството на ЕС в областта на околната среда и не улеснява развитието на икономическа дейност, както се изисква съгласно съдебната практика относно прилагането на член 107, параграф 3, буква в) от ДФЕС (решение на Съда по дело Австрия срещу Европейска комисия (40)).

(55) Bankwatch също така отбеляза, че първоначалният план за преструктуриране на CE Oltenia не е бил в съответствие с плана на Румъния за декарбонизация и не е съдържал краен срок, до който CE Oltenia да спре използването на лигнитни въглища за производство на енергия, и поради това в него не се обръща достатъчно внимание на причините за загубите на дружеството, тъй като не се преустановяват нерентабилните дейности.

(56) Накрая, Bankwatch заяви, че планът за преструктуриране се основава на нереалистични допускания за бъдещите цени на квотите за CO2, а именно на допускането, че тези цени ще останат относително стабилни през периода на преструктуриране. Според изготвените от Bankwatch прогнози за емисиите общите разходи, които CE Oltenia трябва да плати за своите емисии на CO2 между 2021 г. и 2030 г., възлизат на 4,76 милиарда евро, което значително надвишава прогнозите на CE Oltenia.

3.3. Greenpeace

(57) Според Greenpeace продължаващата зависимост на CE Oltenia от производството на електроенергия от лигнитни въглища противоречи на политиките и целите на Съюза, определени в Европейския зелен пакт. Greenpeace заяви, че държавната помощ за закупуване на квоти за CO2 нарушава правото на Съюза, по-специално принципа „замърсителят плаща“, залегнал в член 191, параграф 2 от ДФЕС и в Директива 2003/87/ЕО, съгласно който се изисква операторите да плащат за отделяния от тях CO2.

(58) Според изготвения от Greenpeace анализ на публично достъпната информация относно първоначалния план за преструктуриране общите годишни емисии на CE Oltenia ще се увеличат от 7 Mt CO2 годишно през 2020 г. на приблизително 9 Mt CO2 годишно през 2030 г. Това би било в противоречие с настоящите политики на Съюза в областта на климата и енергетиката и би имало преки отрицателни последици за оперативните разходи на CE Oltenia (голяма част от които са разходите за квоти за CO2).

4. МНЕНИЕ НА РУМЪНИЯ

(59) Румъния измени значително първоначалния план за преструктуриране и помощта, планирана за подкрепа на този план, за да разсее съмненията на Комисията. За по-нагледно представяне мнението на Румъния е разделено на три части, съответстващи на забележките относно основните съмнения, изразени от Комисията в решението за откриване на процедурата, забележките на трети страни и описанието на преработения план за преструктуриране и на помощта за преструктуриране.

4.1. Забележки относно съмненията, изразени в решението за откриване на процедурата

(60) Румъния представи мнението си относно решението за откриване на процедурата (41); Румъния не оспори съмненията, изразени в решението за откриване на процедурата, и представи преработен план за преструктуриране. Основните елементи на преработения план за преструктуриране са следните: i) по-ранно закриване на мощностите за производство на лигнитни въглища, отколкото е предвидено в първоначалния план за преструктуриране, което ще доведе до намаляване на годишните емисии на CO2 и постигане на рентабилност от 2026 г. нататък; ii) нови инвестиции в газови и фотоволтаични производствени съоръжения, моделирани по концепцията за дружества със специална инвестиционна цел (SPV), като CE Oltenia запазва 70 %, а 30 % ще бъдат отворени за други стратегически или финансови инвеститори; iii) полагане на усилия за сключване на сериозни споразумения, които ще бъдат в основата на собствения принос — договори за продажба, банково финансиране и капитал от частни инвеститори; и iv) взаимодействие с Fondul Proprietatea с цел фондът да участва в разходите за преструктуриране на дружеството, или като алтернатива да се проучи възможността за намаляване на участието на фонда в увеличение на капитала от страна на държавата.

(61) Румъния подчерта стратегическото значение на CE Oltenia за сигурността на националните енергийни доставки. Румъния заяви, че не би могла да си позволи да закрие повече мощности, работещи с лигнитни въглища, по-рано от предвиденото в преработения план за преструктуриране от съображения за безопасност и адекватност на националната енергийна система, като твърдението ѝ е подкрепено от анализа, изготвен от Transelectrica (посочен в съображение 14). Тя подчерта трудностите и сложността на процеса на преструктуриране за единствения производител на електроенергия от горива при условия на ускорено поетапно извеждане от експлоатация на електроцентралите, работещи с лигнитни въглища, което води до значителни разходи за преструктуриране, сериозни последици от бързо нарастващите разходи за CO2 и ограничения поради изискването за поддържане на производствен капацитет, който гарантира сигурността на националната мрежа. Румъния добави, че замяната на мощностите на CE Oltenia с вносна енергия би изложила Румъния на висок риск, тъй като съседните на нея държави членки са предимно държави вносителки на енергия (съображение 17).

(62) През юни 2021 г. Румъния представи друг анализ, в допълнение към представения преди това анализ, извършен от Transelectrica през май 2021 г., като подчерта, че: а) като се имат предвид инвестиционната несигурност по отношение на новите електроцентрали в Румъния, изключително ниската корелация между производството във вятърните електроцентрали и потреблението в Румъния и регионалният контекст на вноса на електроенергия, е необходимо до 2030 г. да се запазят в търговска експлоатация най-малко 1 500 MW в съществуващите електроцентрали на CE Oltenia, работещи с лигнитни въглища, за да се гарантира приемливо ниво на енергийна сигурност на национално, но също така и на регионално равнище за периода 2021—2025 г. Извеждането от експлоатация на тези електроцентрали, работещи с лигнитни въглища, би изисквало съпътстващо увеличаване на инсталираната мощност на електроцентралите, работещи с природен газ; б) въвеждането в експлоатация на две газови турбини с комбиниран цикъл (CCGT), едната в Ișalnița (850 MW), а другата в Turceni (475 MW), би довело до увеличаване на наличността на електроенергия в цялата енергийна система с около 4,4 TWh на година, в резултат на което дефицитът на енергия ще стане по-малък и по-лесен за управление , включително и в сроковете, в които е планирано спирането на блок 1 на атомната електроцентрала Cernavoda.

4.2. Коментари по мненията на трети страни

(63) В отговор на мнението на ЕБОС, че всички двустранни договори на CE Oltenia с други публични дружества не биха отговаряли на „принципа на инвеститор в условията на пазарна икономика“, Румъния отбеляза, че договорите на CE Oltenia са сключени на платформи на OPCOM и следователно са при пазарни условия.

(64) Що се отнася до оценката на общите разходи за квотите за CO2, Румъния поясни, че в преработения план за преструктуриране ще бъде представен подобрен сценарий, в който ще бъдат отчетени последните пазарни стойности. Освен това, що се отнася до мнението на Greenpeace, че общият обем на емисиите ще се увеличи, Румъния отбеляза, че в преработения план за преструктуриране, който ще представи по-късно, годишните емисии на CO2 ще спаднат от 8,6 Mt през 2021 г. на 2,6 Mt през 2027 г.

(65) В отговор на забележките на Bankwatch и ClientEarth относно премахването на производството на лигнитни въглища Румъния отбеляза, че CE Oltenia ще приложи мерки за енергийна ефективност, като ще замени работещите с лигнитни въглища блокове с нови блокове, работещи с газ и възобновяеми енергийни източници.

4.3. Преработеният план за преструктуриране от 24 юни 2021 г.

(66) На 24 юни 2021 г. Румъния представи на Комисията преработения план за преструктуриране и впоследствие предостави допълнителни актуализации на плана и допълнителна информация.

(67) Преработеният план за преструктуриране се основава на плана за декарбонизация, съгласно който Румъния има за цел да замени производството на електроенергия от лигнитни въглища с електроенергия, произведена от природен газ и от възобновяеми източници (фотоволтаична и водноелектрическа енергия), които са по-евтини по отношение на квотите за CO2. Периодът на преструктуриране в преработения план за преструктуриране започва от началото на 2021 г. до края на 2026 г. В плана е предвидено прилагането на различни оперативни мерки през периода на преструктуриране, които CE Oltenia е започнало да осъществява през януари 2021 г.

4.3.1. Описание на оперативните мерки за преструктуриране

(68) Преработеният план за преструктуриране включва технически и технологични мерки, организационни и управленски мерки, мерки за опазване на околната среда и финансови мерки.

(69) Първият стълб е свързан с технически и технологични мерки, които са насочени към диверсификацията на енергийния микс на Румъния чрез замяна на работещите с лигнитни въглища блокове с фотоволтаични и газови електроцентрали.

(70) Една от мерките по първия стълб е закриването или консервирането на съществуващите енергийни блокове и рудници. В плана са представени три етапа на прекратяване на производството на електроенергия от лигнитни въглища с краен срок за търговска експлоатация [...]. По време на първия етап на постепенно извеждане от експлоатация [...] капацитетът ще бъде намален от [...] MW на [...] MW. По време на втория етап на постепенно извеждане от експлоатация от [...] капацитетът ще бъде допълнително намален [...]. През периода […].

(71) Съгласно прогнозния график за въвеждане в експлоатация на новите производствени мощности се предвижда до 2024 г. да започнат да функционират осем фотоволтаични парка, до 2023 г. — една микро водноелектрическа централа, и до средата на 2026 г. — двата блока, захранвани с природен газ. През 2023 г. инсталираната мощност на планираните по-малко замърсяващи нови производствени съоръжения ще представлява едва 0,6 % от общата инсталирана мощност на CE Oltenia, която ще бъде генерирана от водноелектрическата централа. През 2026 г. общото производство на новите съоръжения ще достигне 56 %, от които 36 % ще се произвеждат от газовите инсталации, 20 % — от фотоволтаичните паркове, а 0,4 % — от водноелектрическата централа.

(72) Общата инсталирана мощност на новите производствени съоръжения ще бъде приблизително 2 060 MW, от които 1 325 MW ще се произвеждат от газовите инсталации, 735 MW — от фотоволтаичните паркове, а 9,9 MW — от водноелектрическата централа. Като се вземе предвид средният коефициент на използване от [...] % на фотоволтаичните паркове, нетната налична мощност ще бъде [...] MW, от които [...] MW ще се произвеждат от газовите инсталации и [...] MW от фотоволтаичните паркове. При прилагане на сценария с дружествата със специална инвестиционна цел (вж. съображение 110 и следващите), при който участието на CE Oltenia варира между [...] %, приблизително [...] MW от нетната налична мощност ще бъдат отворени за конкуренти на пазара. Съответно нетната налична мощност на CE Oltenia ще намалее от [...] MW на приблизително [...] MW. В таблица 2 е показан графикът за закриване на съществуващите централи и въвеждане в експлоатация на новите. Таблица 2 График за закриване/консервиране на съществуващите мощности и за въвеждане в експлоатация на новите мощности Източник: План за преструктуриране от 24 юни 2021 г. Забележка: съществуващи мощности в MW съгласно съображение 9; сивият цвят показва консервираните мощности съгласно съображение 70.

(73) До [...] всички електроцентрали на лигнитни въглища, собственост на CE Oltenia, ще бъдат или окончателно закрити, или ще бъдат запазени в експлоатация, но няма да участват в редовните доставки. Това означава ускоряване на графика в сравнение със сроковете, заложени в първоначалния план за преструктуриране, според който се е очаквало [...] енергийни блока да продължат да функционират до [...]. Що се отнася до рудниците, [...]. Това означава ускорен график в сравнение с първоначалния план за преструктуриране, според който [...] рудника е трябвало да бъдат закрити едва до [...].

(74) Освен това планът за преструктуриране ще допринесе отчасти за постигането на междинните цели за извеждане от експлоатация, заложени в Националния план за възстановяване и устойчивост на Румъния (НПВУ) (42). Предоставеният пример с мощностите, изведени от експлоатация през периода 2023—2025 г., не засяга степента на детайлност или съдържанието, изисквани съгласно плана за възстановяване и устойчивост, и не може да бъде тълкуван като изменение на междинните цели и задачи, както са определени в посочения план, нито като потвърждение, че междинните цели са изменени или изпълнени (43).

(75) Вторият стълб на плана е свързан с организационни и управленски мерки, които наред с другото включват намаляване и преразпределяне на персонала. Закриването на производствени мощности през периода 2021—2026 г. ще доведе както до съкращения, така и до преразпределяне на служители. В края на 2020 г. в CE Oltenia са били заети [...] служители; очаква се техният брой постепенно да намалее с [...] % (спрямо [...] %, предвидени в първоначалния план за преструктуриране), като през 2026 г. достигне [...] души. Двата основни начина за постигане на намаляване на персонала ще бъдат съкращения поради закриване на съоръжения (броят на съкратените служители през периода 2021—2026 г. ще бъде [...] души) и ранно пенсиониране. Очакваният брой на служителите, необходими за експлоатацията на новите фотоволтаични и газови съоръжения, е [...] души, като всички те ще бъдат преразпределени от настоящия персонал на CE Oltenia. Поради това […].

(76) Третият стълб на плана е свързан с мерки за опазване на околната среда. Те включват основно мерки за гарантиране на спазването на задълженията на годишна база във връзка с емисиите на CO2 (44). Освен това диверсификацията на енергийния микс ще окаже положително въздействие върху равнището на емисиите на CO2 от производството на електроенергия, тъй като емисиите от електроцентралите, работещи с природен газ (и още повече от фотоволтаичните електроцентрали) са по-ниски от тези от електроцентралите, работещи с лигнитни въглища, и следователно от 2026 г. нататък количествата на емисиите на CO2 ще бъдат по-малки от онези в началото на периода на преструктуриране.

(77) Освен това през периода на преструктуриране CE Oltenia планира да осъществи следните инвестиции за опазване на околната среда: i) работи за отстраняване на отложенията на пепел и сгур и ii) дейности за намаляване на емисиите на NOx, SO2, както и на прах от димни газове до допустимите норми, определени в националното законодателство.

(78) Четвъртият стълб на плана се отнася до финансовите мерки, които включват по-специално разходи за банкови заеми и разходи, свързани със създаването на дружества със специална инвестиционна цел. Финансовите разходи (комисиони и лихви) във връзка със съществуващите заеми за периода 2021—2026 г. ще възлязат на [...] EUR. За периода 2022—2025 г. разходите, заедно с лихвите и комисионите, свързани с договорените заеми, са се увеличили в сравнение с първоначалния план за преструктуриране в отражение на увеличените лихвени проценти, начислявани по заеми от минали периоди. Разходите за преструктуриране включват също така лихви с приблизителен размер от [...] EUR, свързани с новите заеми, които трябва да бъдат изплатени през периода на преструктуриране. Друга категория разходи в рамките на финансовите мерки са свързани със създаването на дружество със специална инвестиционна цел и включват разходи за извършване на предпроектни проучвания, придобиване на удостоверения във връзка с устройството на територията, екологични разрешителни, одобрения за техническо присъединяване.

4.3.2. Финансиране на плана за преструктуриране

4.3.2.1. Разходи за преструктуриране

(79) Според Румъния разходите за преструктуриране, свързани с изпълнението на мерките за преструктуриране, и онези, които се очаква да бъдат направени през периода на преструктуриране 2021—2026 г., ще достигнат 3,94 милиарда евро, в т.ч. вноската на инвеститора. От тях приблизително 1,52 милиарда евро са свързани с изграждането на фотоволтаични паркове, блокове за производство на електроенергия от природен газ, както и с рехабилитация и модернизация на микро водноелектрическата централа; приблизително 48 милиона евро са за закриване/консервиране на производствени мощности, работещи с лигнитни въглища; приблизително 210 милиона евро са за инвестиции в краткосрочни активи (като например инвестиции за рехабилитация на остаряло оборудване); още приблизително 67 милиона евро са предназначени за организационни и управленски мерки (повечето от които ще бъдат за преструктуриране на персонала); приблизително 1,77 милиарда евро са за придобиване на квоти за емисии на CO2; приблизително 60 милиона евро — за финансови мерки (основно заеми) и приблизително 259 милиона евро — за необходимата ликвидност за покриване на минималните текущи разходи за подпомагане на дейността на дружеството.

4.3.2.2. Източници на финансиране на мерките за преструктуриране

а) Публично финансиране

(80) Румънската държава ще подкрепи преструктурирането на CE Oltenia със сума в размер до около 1,76 милиарда евро, които ще бъдат под формата на безвъзмездни средства на стойност 1 090 милиона евро, държавна гаранция за заем на стойност 195,8 милиона евро, вливане на капитал на стойност 226 милиона евро (в румънски леи), както и преобразуване в безвъзмездни средства на заема за оздравяване на стойност приблизително 251 милиона евро (вж. съображение 27). Планира се още 895,3 милиона евро помощ да бъдат изплатени от Модернизационния фонд (45), при условие че Румъния представи съответните инвестиционни предложения и те бъдат утвърдени от Европейската инвестиционна банка или от инвестиционния комитет на Модернизационния фонд, според случая. Така общият предвиден размер на помощта за преструктуриране в полза на CE Oltenia ще възлезе на 2 658,1 милиона евро, от които 492 милиона евро вече са отпуснати (а именно 251 милиона евро помощ за оздравяване и безвъзмездни средства на стойност 241 милиона евро, които са част от безвъзмездните средства в размер на 1 090 милиона евро, вж. съображение 28).

(81) Модернизационният фонд прави разграничение между приоритетни и неприоритетни инвестиции. В случай на приоритетни инвестиции от Модернизационния фонд могат да бъдат финансирани до 100 % от стойността на съответните разходи, като се спазват приложимите правила за държавна помощ, докато в случай на неприоритетни инвестиции от фонда могат да бъдат покрити до 70 % от стойността на съответните разходи, като се спазват приложимите правила за държавна помощ и при положение че останалите разходи се финансират от частни източници. При условие че статутът на инвестициите (приоритетни/неприоритетни) бъде утвърден от Европейската инвестиционна банка въз основа на официални становища, инвестициите в двата работещи с природен газ блока с мощност съответно 850 MW в Ișalnița и 475 MW в Turceni ще се считат за неприоритетни инвестиции, докато инвестициите в осемте фотоволтаични парка може да се считат за приоритетни инвестиции.

(82) С оглед да се постигне подходящо възнаграждение за помощта за преструктуриране и да се увеличи възнаграждението за подкрепата чрез държавна помощ, румънските органи са поели ангажимент да извършат продажба на достатъчен брой акции на румънската държава в CE Oltenia до края на периода на преструктуриране през 2026 г. Продажбата на акции ще бъде осъществена чрез публично предлагане на акции, което ще бъде подготвено по такъв начин, че да доведе до възможно най-високо възнаграждение за държавата. Окончателният брой акции, които трябва да бъдат продадени, ще бъде определен, когато започне процесът на продажба, като се вземат предвид структурата на бъдещите дружества със специална инвестиционна цел и процесите на намаляване и увеличаване на акционерния капитал. Във всеки случай продажбата на акции трябва да бъде достатъчна, за да компенсира приноса на държавата към плана за преструктуриране, т.е. на не по-малко от 20 % от правата на собственост.

(83) Що се отнася до ангажимента за намаляване на участието на румънската държава в CE Oltenia (съображение 82), Румъния допълнително уточни, че законодателният акт, въз основа на който ще бъде извършен процесът на продажба, ще бъде решение на правителството, с което се одобрява стратегията за приватизация чрез продажба на акциите, притежавани от румънската държава в CE Oltenia. След приемането на това решение ще бъде избран консултант, който да проведе конкретните етапи на този процес с начало през 2024 г., с оглед процесът да бъде приключен преди края на 2026 г.

(84) Румъния предостави анализ на оценката, изготвен от PricewaterhouseCoopers (PwC), за оценка на пазарната стойност на 20-процентното дялово участие в собствения капитал на CE Oltenia, което държавата трябва да продаде до края на 2026 г. Оценката се основава на приходния подход, а именно на метода на дисконтирания паричeн поток (DCF), тъй като той отразява специфичните очаквани оперативни характеристики на дейността на CE Oltenia след изпълнението на плана за преструктуриране. Според анализа на оценката ориентировъчната пазарна стойност на 20 % от собствения капитал на CE Oltenia към 31 декември 2026 г. се оценява на [...] EUR при базовия сценарий [...] или на [...] EUR при алтернативния сценарий (при прогноза за паричните потоци за целия период на експлоатация (т.е. 30 години), без да се предвижда безсрочност). След като бъде реализирана, тази сума ще представлява последващо възнаграждение на държавата за подкрепата в полза на CE Oltenia.

б) Собствен принос

(85) Румъния представи източниците на собствения принос на CE Oltenia към разходите за преструктуриране, възлизащи на суми в размер до 1,98 милиарда евро. От тази сума 1 275 милиона евро ще бъдат осигурени от продажби на електроенергия на пазара на OPCOM и по други съществуващи канали (315 милиона евро от тях въз основа на договори с продължителност над 1 година), до 350 милиона евро ще бъдат осигурени от банкови заеми, 250 милиона евро ще дойдат от дяловото участие на инвеститори в дружествата със специална инвестиционна цел и 104 милиона евро — като вноска в натура на CE Oltenia в дружествата със специална инвестиционна цел.

Продажби на електроенергия

(86) По-голямата част от собствения принос, посочен от Румъния, е в резултат на продажбите на електроенергия на сегментите на вътрешния пазар, управлявани от оператора на пазара (OPCOM) или от оператора на електропреносна система (Transelectrica): пазара за ден напред и пазара в рамките на деня, състезателните тръжни процедури/договори, регулираните пазари или пазарите на балансираща електроенергия.

(87) Румъния взема предвид — като част от собствения принос — приходите от продажби на електроенергия в размер на 1 275 милиона евро за периода 2021—2025 г., 574 милиона евро от които са получени от продажбите на електроенергия за 2021 г.

(88) Освен това CE Oltenia води преговори за сключване на споразумения за закупуване на електроенергия на целева стойност от [...] EUR. Въпреки това, независимо от факта, че към средата на юни 2021 г. са подписани няколко договорености относно потенциални споразумения за закупуване на електроенергия, такива споразумения не са сключени. Тъй като предвиденото сключване на договори за закупуване на електроенергия не се е състояло, включително поради факта, че тези договори понастоящем не са разрешени съгласно румънското законодателство, то не представлява част от собствения принос, посочен от Румъния.

Продажба на неосновни активи

(89) В първоначалния план за преструктуриране е предвидена продажба на неосновни активи, в резултат на която се очаква собствен принос в размер на 2 милиона евро. Процедурата за продажба на тези активи обаче все още не е започнала и преработеният план за преструктуриране не включва такава продажба като източник на собствен принос.

Участие на партньори в дружествата със специална инвестиционна цел

(90) Освен това преработеният план за преструктуриране включва като собствен принос създаването на дружества със специална инвестиционна цел за съвместно инвестиране с други оператори в ново производство на електроенергия от газ и фотоволтаични инсталации (вж. съображение 110 и следващите). Общият размер на вноската на инвеститорите в акционерния капитал на […] дружества със специална инвестиционна цел възлиза на приблизително [...] EUR, което — заедно с общите капиталови разходи, които ще бъдат финансирани от инвеститорите, в размер на [...] EUR — представлява обща вноска на инвеститорите в собствения капитал в размер на приблизително [...] EUR. Вноската на инвеститорите за покриване на разходите, свързани с новите инсталации за енергопроизводство, ще бъде допълнена с финансиране от Модернизационния фонд — при условие че Румъния представи съответните инвестиционни предложения и те бъдат утвърдени от Европейската инвестиционна банка или от инвестиционния комитет на Модернизационния фонд, според случая, от банките и от CE Oltenia.

Вноска в натура на CE Oltenia в дружествата със специална инвестиционна цел

(91) CE Oltenia ще направи вноска в натура с общ размер от приблизително 104 милиона евро в акционерния капитал на дружествата със специална инвестиционна цел под формата на материални и нематериални активи, състоящи се от земя, съществуваща свързаност към електроенергийните и газопреносните мрежи, предпроектни проучвания и проучвания на решения, водещи до присъединяване към електропреносната мрежа, към съществуващи комунални услуги, към логистични съоръжения и други. Тази сума е изведена от оценката на PwC и е потвърдена и приета от (избраните) инвеститори в проектите на дружествата със специална инвестиционна цел като справедлива стойност на вноската на CE Oltenia.

Банкови заеми

(92) Финансирането на проектите за газови турбини с комбиниран цикъл в Ișalnița и Turceni ще бъде привлечено чрез [...] и чрез [...], действащи като съвместни водещи партньори в консорциум с обща инвестиция от [...] EUR (46). Финансирането за изграждането и експлоатацията на осем фотоволтаични парка ще бъде набрано в рамките на синдикиране, ръководено от Европейската банка за възстановяване и развитие („ЕБВР“), която е събрала документи за изразяване на интерес от пет търговски банки за синдикиране на заема с общ размер на инвестицията от [...] EUR (47). В случая с банковото финансиране на проектите за газови турбини с комбиниран цикъл и фотоволтаични инсталации все още няма подписани споразумения за заем, а банките са изразили интереса си досега чрез подписване на индикативни условия (48). В подписаните от водещите партньори в консорциума индикативни условия и в документите от други банки за изразяване на интерес за участие в консорциумите се посочва, че предоставянето на каквото и да е финансиране от страна на банките зависи от одобрението на плана за преструктуриране на CE Oltenia от страна на Комисията. Румъния информира Комисията, че CE Oltenia възнамерява да изтегли банкови заеми в максимален размер до [...] EUR въпреки изразения интерес от страна на банките да предоставят финансиране за проектите за газови турбини с комбиниран цикъл и фотоволтаични инсталации в по-голям размер ([...] EUR).

4.3.2.3. Споделяне на тежестта и вноска на Fondul Proprietatea

(93) С цел да се осъществи вноската на миноритарния акционер Fondul Proprietatea (съображение 7) за преструктурирането на CE Oltenia се предвижда частично поемане на пренесената загуба чрез намаляване на капитала. Към 31 декември 2020 г. пренесената загуба е приблизително 345 милиона евро (1 710 милиона румънски леи); тази загуба ще бъде намалена до приблизително 100 милиона евро (493 милиона румънски леи) в резултат на преобразуването на помощта за оздравяване в размер на 1 217 милиона румънски леи (равностойни на приблизително 251 милиона евро) от заем в безвъзмездни средства. Покриването на счетоводната загуба, която представлява пренесена кумулативна загуба, чрез намаляване на акционерния капитал ще бъде поето пропорционално от всички акционери.

(94) Намаляването на акционерния капитал ще бъде последвано от увеличаване на акционерния капитал с приблизително [...] EUR, с което участието на Fondul Proprietatea в CE Oltenia ще намалее от [...] % на приблизително [...] %. На 21 декември 2021 г. за тази цел е подписан меморандум за разбирателство между CE Oltenia, Fondul Proprietatea и Министерството на енергетиката, за да се гарантира, че Fondul Proprietatea ще гласува в полза на такова увеличение, тъй като съгласно учредителните документи на CE Oltenia за увеличаване на акционерния капитал се изисква мнозинство от 90 % от гласовете на неговите акционери.

4.3.3. Финансови прогнози

(95) Срокът на преработения план за преструктуриране е увеличен от пет на шест години, за да се отрази графикът за поетапно извеждане от експлоатация на блоковете, работещи с лигнитни въглища, в съчетание с датата на въвеждане в експлоатация на газовите мощности за енергопроизводство. Следователно, докато планът за преструктуриране обхваща периода от началото на 2021 г. до края на 2026 г., финансовите прогнози, предоставени от CE Oltenia, включват периода до 2030 г. Таблица 3 Избрани финансови данни от преработения план за преструктуриране за периода 2021—2026 г. с перспектива до 2028 г. (в милиони евро) Период на преструктуриране Период след преструктурирането (*2) 2021 г. 2022 г. 2023 г. 2024 г. 2025 г. 2026 г. 2027 г. 2028 г. Оперативни приходи […] […] […] […] […] […] […] […] Оперативни разходи […] […] […] […] […] […] […] […] Печалба преди лихви, данъци, обезценяване и амортизация (EBITDA) […] […] […] […] […] […] […] […] Нетен финансов резултат […] […] […] […] […] […] […] […] Съвкупен собствения капитал […] […] […] […] […] […] […] […] Възвръщаемост на собствения капитал […] % […] % […] % […] % […] % […] % […] % […] % Възвръщаемост на вложения капитал (ROCE) […] % […] % […] % […] % […] % […] % […] % […] %

(96) Продажбите на електроенергия са най-важният източник на приходи от стопанска дейност за CE Oltenia, като за минали периоди (2017—2020 г.) те представляват около 85 % от общите оперативни приходи на дружеството. Тяхната оценка се основава на следните допускания: инсталирана мощност, брой експлоатационни часове/среден коефициент на натоварване, собствена технологична консумация, обем на продажбите на електроенергия по пазарни сегменти и средна продажна цена във всеки сегмент.

(97) Според оценките производството на електроенергия, доставяна от инсталираните мощности, работещи с лигнитни въглища, ще бъде намалено от [...] през 2021 г. на [...] през 2025 г. и на [...] през 2026 г., докато производството от микро водоелектрическата централа и фотоволтаичните паркове ще достигне приблизително [...] от [...] нататък, а електроенергията, произвеждана от газовите електроцентрали, се оценява на [...] в края на 2026 г., след като те започнат да работят в средата на 2026 г. В периода след преструктурирането (от 2027 г. нататък) производството на електроенергия, произведена от тези източници (които вече не включват лигнитни въглища), ще достигне [...].

(98) През 2026 г., в края на периода на преструктуриране, продажбите на електроенергия по източници на производство ще достигнат само [...], разпределени, както следва: [...] от лигнитни въглища, [...] от възобновяеми енергийни източници и [...] от газови инсталации. Следва да се отбележи, че [...] е изключителна година за CE Oltenia, тъй като [...], но в същото време газовите инсталации ще започнат да функционират [...]. Следователно [...] ще бъде първата година без производство на електроенергия от лигнитни въглища и с производство на пълна мощност от газови инсталации и инсталации, работещи с възобновяеми енергийни източници. Общото производство ще достигне [...] през [...] г. в сравнение с [...] през [...] г., а оперативните приходи съответно ще се увеличат и ще достигнат [...] EUR през [...] г. в сравнение с [...] EUR през [...] г.

(99) Приходите по пазарни сегменти през 2021 г. се формират от продажби на пазара на OPCOM (61 %), продажби на пазара за ден напред (34 %), следвани от продажбите на пазара на балансираща електроенергия (5 %). През 2024 г., когато ще започнат да постъпват приходите от възобновяеми енергийни източници, ще се наблюдава спад от 6 % на пазара на OPCOM, който ще бъде компенсиран с ръст на пазара за ден напред при върхово потребление (където се предполага, че ще се търгува електроенергията, произвеждана от фотоволтаичните паркове), на който електроенергията се котира на цени, с между [...] % и [...] % по-високи от средната годишна цена. Освен това CE Oltenia предвижда увеличение на средната цена на електроенергията с [...] % през 2026 г. в сравнение с 2021 г.

(100) Както е показано в таблица 3, оперативните разходи се очаква да надвишават оперативните приходи до 2025 г. включително, главно поради увеличените разходи за квоти за емисии на СО2. Преработеният план за преструктуриране е изготвен през юни 2021 г. при допускането, че средната цена на квотите за емисии на CO2 за 2021 г. ще бъде 44 EUR/тон и през 2026 г. ще достигне 63 EUR/тон. Разходите за квоти за емисии на CO2 за 2021 г. съставляват 37 % от всички оперативни разходи на CE Oltenia. Тези стойности при дългосрочна прогноза, обхващаща петгодишен период, трябва да бъдат съпоставени със средната цена на квотите за емисии на CO2 за петгодишния период 2017—2021 г., която е 27,05 EUR/тон.

(101) На 21 декември 2021 г. Румъния представи анализ на чувствителността, който отразява увеличението на цените на електроенергията през предходните месеци на 2021 г. и по-нататъшното увеличение на разходите за квоти за емисии на CO2, като за средна цена на квотите се използва цената 80 EUR/тон. Това доведе до увеличение на разходите за привеждане в съответствие с изискванията на схемата на ЕС за търговия с емисии до [...] EUR за периода 2021—2026 г. в сравнение с [...] EUR за същия период в плана за преструктуриране от юни 2021 г.

(102) Според твърдението на Румъния, което допълнително се потвърждава от анализа на чувствителността, рязкото увеличение на разходите за квоти за емисии на CO2 през последните месеци на 2021 г. ще бъде компенсирано отчасти с увеличение на размера на помощта и преди всичко с рязко увеличение на цените на електроенергията, което ще доведе до по-високи приходи. Румъния изтъква, че 75 % от общите приходи по договори, които трябва да бъдат генерирани за периода 2021—2025 г., се основават на променливи цени, което означава, че в случай на по-нататъшно увеличение на разходите за квоти за емисии на CO2 CE Oltenia ще може да преразгледа и увеличи цената на електроенергията, определена в договорите. Едва 25 % от общите приходи от електроенергия се основават на договори с фиксирана цена. Срокът на действие на по-голямата част от договорите ще изтече най-късно през юни 2022 г., така че след това CE Oltenia ще може още по-гъвкаво да насочва своите доставки и да се съобразява с промените в производствените разходи през целия период на преструктуриране.

(103) Значителна част от оперативните разходи са разходите за персонал, които ще намалеят от [...] EUR през 2021 г. до [...] EUR през 2026 г. Това постепенно намаление на разходите за персонал е в съответствие с ангажимента на CE Oltenia да намали персонала си с [...] % до края на 2026 г. От 2026 г. нататък общите годишни оперативни разходи на дружеството ще станат по-ниски поради по-малкия брой квоти за емисии на CO2, които ще трябва да бъдат закупувани, тъй като производството на електроенергия от изкопаеми горива ще бъде заменено с инсталации, използващи възобновяеми енергийни източници, и газови инсталации, като последните са с по-нисък въглероден интензитет от електроцентралите, работещи с лигнитни въглища (съображение 76).

(104) Както е показано в таблица 3, до 2025 г. дружеството ще има отрицателна EBITDA (печалба преди лихви, данъци, обезценяване и амортизация), но положителни нетни резултати (с изключение на 2022 г.). От 2026 г. нататък, когато се очаква осъществяването на поетапното извеждане от експлоатация на мощностите, работещи с лигнитни въглища, CE Oltenia ще започне да отчита положителна EBITDA и положителен паричен поток. Според анализа на чувствителността, представен през декември 2021 г., нетният резултат и EBITDA ще бъдат положителни от 2026 г. нататък.

(105) Освен това към края на периода на преструктуриране през 2026 г. CE Oltenia очаква да постигне възвръщаемост на собствения капитал (ROE) за периода 2025—2026 г. от порядъка на [...] %, която ще нарасне допълнително в периода след преструктурирането, когато бенефициерът вече няма да носи тежестта на високите разходи за квоти за емисии на CO2. Тази възвръщаемост значително надвишава цената на собствения капитал за CE Oltenia, която възлиза на [...] % (49). През 2026 г. възвръщаемостта на вложения капитал ще достигне [...] %. Коефициентът дълг/собствен капитал и коефициентът на лихвено покритие, изчислен на основата на EBITDA, ще бъдат съответно [...] и [...] към 2026 г.

(106) Освен това румънските органи са представили прогнози при песимистичен сценарий, основан на по-неблагоприятни допускания: i) спад на цените на електроенергията с 5 %; ii) увеличение на разходите за придобиване на газ с 5 %; и iii) увеличение на разходите за квоти за емисии на СО2 с 5 %. Тези прогнози биха довели до положителни нетни приходи, възвръщаемост на собствения капитал и EBITDA в края на 2026 г. Коефициентът дълг/собствен капитал би бил [...], а коефициентът на лихвено покритие, изчислен на основата на EBITDA, би достигнал [...].

4.3.4. Мерки за ограничаване на нарушаването на конкуренцията

(107) Румъния предлага следните мерки за ограничаване на нарушаването на конкуренцията от страна на CE Oltenia: i) закриване на енергийните блокове, работещи с лигнитни въглища, и на мините за лигнитни въглища (съображение 70) и създаване на „дъщерно дружество за лигнитни въглища“ (съображение 108), ii) създаване на дружества със специална инвестиционна цел за нови инвестиции (съображения 110—113) и iii) отделяне на ново дружество, Craiova (съображения 116—117).

Поетапно прекратяване на производството на електроенергия от лигнитни въглища

(108) Планът за преструктуриране предвижда поетапно прекратяване на производството на електроенергия от лигнитни въглища чрез закриване на енергийните блокове, работещи с лигнитни въглища, и на мините за лигнитни въглища (вж. съображения 70—73). Въпреки че Румъния представи като мярка за ограничаване на нарушаването на конкуренцията закриването на блоковете, работещи с лигнитни въглища, придружено от закриването на съответните мини за лигнитни въглища, в същото време тя признава, че въз основа на новите допускания относно цените на квотите за емисии на CO2 нито един от съществуващите блокове, експлоатирани от CE Oltenia, не е жизнеспособен.

(109) Във връзка с поетапното прекратяване на производството на електроенергия от лигнитни въглища румънските органи са поели ангажимент да създадат отделно дъщерно дружество на CE Oltenia („дъщерното дружество за лигнитни въглища“), което ще включва и ще експлоатира съществуващите енергийни блокове, работещи с лигнитни въглища, и свързаните с тях активи на CE Oltenia, които не са предназначени за преминаване към газ или възобновяеми енергийни източници. Сметките на дъщерното дружество за лигнитни въглища ще бъдат ясно отделени от сметките на CE Oltenia. Такива мощности, работещи с лигнитни въглища, следва да се намалят с течение на времето и в крайна сметка да бъдат закрити в съответствие с националния график за поетапно извеждане от експлоатация. Румънските органи се ангажираха също така да започнат процеса на създаване на дъщерното дружество за лигнитни въглища след одобрението на плана за преструктуриране на CE Oltenia от Комисията и да го приключат преди края на периода на преструктуриране съгласно следния индикативен график: решение за започване на отделянето на дружеството за лигнитни въглища до февруари или март 2023 г., подготовка на проекта за отделяне на дружеството за лигнитни въглища до март или април 2023 г., осъществяване на отделянето на дружеството за лигнитни въглища до септември или октомври 2023 г. Във всеки случай румънските органи са поели ангажимент да създадат дъщерното дружество за лигнитни въглища преди края на периода на преструктуриране, т.е. преди края на 2026 г. При създаването на дъщерното дружество за лигнитни въглища ще бъде взета предвид взаимозависимостта с други мерки, предвидени в плана за преструктуриране, като например капиталови операции (увеличаване/намаляване на акционерния капитал, отделяне на дружеството Craiova II) или създаване на дружества със специална инвестиционна цел за нови инвестиции.

Дружества със специална инвестиционна цел, насочени към нови инвестиции

(110) Съгласно плана за преструктуриране ще бъдат създадени дружества със специална инвестиционна цел за нови два проекта за производство на енергия от газ и осем проекта за производство на енергия от фотоволтаични инсталации, като за всеки проект ще се създаде по едно дружество със специална инвестиционна цел. Румъния изтъква, че създаването на дружествата със специална инвестиционна цел засилва конкуренцията, като позволява появата на нови конкуренти.

(111) Румъния проведе пазарна консултация (обвързващата ѝ фаза започна през октомври 2021 г.), за да намери съинвеститори в дружествата със специална инвестиционна цел за нови проекти (за енергопроизводство от газ и възобновяеми енергийни източници). До крайния срок 6 декември 2021 г. бяха получени три обвързващи оферти, по-конкретно от Tinmar Energy SA („Tinmar Energy“), OMV Petrom SA („OMV Petrom“) и Electrica. След оценка на офертите Tinmar Energy и OMV Petrom бяха избрани и им бяха възложени 9 от 10-те проекта, финансирани чрез дружества със специална инвестиционна цел. За проекта за газовa турбинa с комбиниран цикъл в Ișalnița не постъпи нито една оферта.

(112) Tinmar Energy е установен в Румъния частен доставчик на електроенергия, природен газ и петролни продукти. Дружеството притежава 13 фотоволтаични парка с инсталирана мощност 75 MW и планира по-нататъшно разширяване на своя портфейл. OMV Petrom е интегрирано дружество за доставки на нефт, газ и химикали, което е част от установената в Австрия група OMV и е едно от най-големите дружества в Румъния с международна дейност. То притежава и експлоатира газови турбини с комбиниран цикъл с мощност от 860 MW и планира да инвестира в 1 GW мощности за производство на възобновяема енергия.

(113) OMV Petrom е избрано за спечелилия процедурата оферент по 4 проекта за фотоволтаични инсталации (Ișalnița, Tismana Rosia Rovinari, Tismana 1 TPP Rovinari и Rovinari Est) и ще осигури вноска в размер на 50 % в акционерния капитал на всяко съответно дружество със специална инвестиционна цел, а оставащата вноска от 50 % ще бъде за сметка на CE Oltenia. Tinmar Energy SA е избрано за 1 проект за природен газ (Turceni CCGT) и 4 проекта за фотоволтаични инсталации (Rovinari, SE Turceni, Pinoasa SE Rovinari и Bohorelu SE Rovinari) и ще участва в акционерния капитал на съответните дружества със специална инвестиционна цел с 55 % (останалите 45 % ще бъдат поети от CE Oltenia).

(114) Общият размер на вноската на инвеститорите в акционерния капитал на 9 дружества със специална инвестиционна цел се равнява на приблизително […] EUR. Процентът на участие на инвеститорите в акционерния капитал на дружества със специална инвестиционна цел ще варира в диапазона 50—55 %. Заедно с общия размер на капиталовите разходи, които ще бъдат финансирани от инвеститорите, в размер на [...] EUR, общият размер на вноската на инвеститорите в собствения капитал на 9-те дружества със специална инвестиционна цел възлезе на [...] EUR.

(115) Не беше получена оферта за проекта за газовa турбинa с комбиниран цикъл в Ișalnița, главно поради несигурността по отношение на потенциалното финансиране на проекта от Модернизационния фонд, но беше изразен силен интерес от няколко оференти и Румъния представи информация, че тръжната процедура за този проект ще бъде възобновена. Румъния очаква, че проектът ще бъде подкрепен с финансиране от Модернизационния фонд и планира отново да открие тръжна процедура. Общият размер на инвестиционните разходи възлиза на [...] EUR, като от тях финансирането от Модернизационния фонд се очаква да достигне 50 % от общите разходи ([...] EUR), при условие че Румъния представи съответно(и) инвестиционно(и) предложение(я) и се получи последващо потвърждение от инвестиционния комитет на Модернизационния фонд. В случай че частен инвеститор се включи с принос по проекта за газовa турбинa с комбиниран цикъл в Ișalnița, се очаква това да доведе до допълнителна вноска в акционерния капитал на съответното дружество със специална инвестиционна цел в размер на [...] EUR и допълнителни инвестиционни разходи в размер на [...] EUR от страна на инвеститора. Останалата част ще бъде финансирана чрез банков заем. В случай че няма частен интерес, цялата останала сума ще бъде поета от CE Oltenia и ще бъде финансирана чрез банков заем. Като се вземе предвид, че не е сигурно дали някой от оферентите в търга ще бъде избран и ще участва в този проект, Румъния предлага като собствен принос на инвеститорите само вноската в 9-те дружества със специална инвестиционна цел на стойност [...] EUR.

Отделяне на дружеството Craiova

(116) Съгласно плана за преструктуриране групата за комбинирано производство на топлинна и електрическа енергия S.E. Craiova II (предоставяща топлоснабдяване на град Крайова) ще бъде отделена като предприятие и прехвърлена на община Крайова. В окръг Долж CE Oltenia е единственият икономически оператор, който доставя топлинна енергия в община Крайова. Общото събрание на акционерите на CE Oltenia е одобрило (частичното) отделяне на Craiova II през август 2021 г., а изпълнението на сделката следва ясен график с дата на приключване в средата на май 2022 г. При всички случаи отделянето може да бъде осъществено не по-късно от юни 2022 г.

(117) Румъния твърди, че отделянето на Craiova II следва да се разглежда като мярка за ограничаване на нарушаването на конкуренцията, като се има предвид, че чрез него ще се създаде жизнеспособен конкурент на пазара на електроенергия с мощности от 120 MW.

Мерки за поведение

(118) Освен това Румъния пое ангажимент, че бенефициерът ще се въздържа: i) от придобиване на акции в което и да е дружество по време на периода на преструктуриране, освен в случаите, когато това е наложително за осигуряване на жизнеспособността му в дългосрочен план, и след одобрение от страна на Комисията, и ii) от разгласяване на държавната подкрепа като конкурентно предимство при предлагането на пазара на продукти и услуги на бенефициера.

5. ОЦЕНКА НА МЕРКИТЕ

(119) На първо място Комисията ще прецени, дали мерките, които трябва да бъдат предоставени за финансирането на плана за преструктуриране на CE Oltenia, както е определено в съображение 27, представляват държавна помощ по смисъла на член 107, параграф 1 от ДФЕС и ако е така, дали тази помощ е правомерна и съвместима с вътрешния пазар.

5.1. Наличие на държавна помощ

(120) Съгласно член 107, параграф 1 от ДФЕС „[о]свен когато е предвидено друго в Договорите, всяка помощ, предоставена от държава членка или чрез ресурси на държава членка, под каквато и да било форма, която нарушава или заплашва да наруши конкуренцията чрез поставяне в по-благоприятно положение на определени предприятия или производството на някои стоки, доколкото засяга търговията между държавите членки, е несъвместима с вътрешния пазар“.

(121) Следователно за определянето на дадена мярка като помощ по смисъла на член 107, параграф 1 от ДФЕС е необходимо да бъдат изпълнени следните кумулативни условия: i) мярката трябва да може да бъде отнессена към държавата и да се финансира с държавни средства; ii) тя трябва да предоставя предимство на получателя; iii) това предимство трябва да бъде избирателно; и iv) мярката трябва да нарушава или да заплашва да наруши конкуренцията и да засяга търговията между държавите членки.

5.1.1. Държавни ресурси и относимост към държавата

(122) Както е посочено в съображение 31 от решението за помощ за оздравяване, заемът в размер на 251 милиона евро в полза на CE Oltenia е трябвало да бъде отпуснат от Министерството на публичните финанси със средства, депозирани в неговата валутна сметка, която е открита в националната банка на Румъния в изпълнение на извънредно постановление на румънското правителство. Поради това заемът за оздравяване е относим към държавата и включва държавни ресурси. Като част от помощта за преструктуриране заемът за оздравяване ще бъде преобразуван в безвъзмездни средства, които ще бъдат предоставени от държавата и ще са за сметка на държавния бюджет.

(123) Както е посочено в (проекта на) извънредно постановление за създаване на правна рамка за предоставяне на държавна помощ за преструктурирането на CE Oltenia S.A., финансирането на безвъзмездните средства, на увеличението на капитала (съображение 30) и на заемите ще бъде осигурено от Министерството на публичните финанси или от Министерството на енергетиката и ще бъде поето от държавния бюджет, докато държавната гаранция за заемите от румънската вносно-износна банка EXIMBANK - S.A. (съображение 29) също ще бъде предоставена от Министерството на публичните финанси от името и за сметка на държавата. Вече предоставените безвъзмездни средства от април 2021 г. в размер на 241 милиона евро също включват средства от държавния бюджет и са определени в Извънредно правителствено постановление № 21/2021 г., с последващите изменения и допълнения.

(124) Що се отнася до безвъзмездните средства от Модернизационния фонд (съображение 27), те включват държавни ресурси, като се има предвид, че бюджетът на Модернизационния фонд е отчасти формиран от допълнителни вноски, предоставени от определени държави членки, включително Румъния (съображение 80). Освен това тези безвъзмездни средства могат да бъдат предоставени само при условие, че Румъния представи съответни инвестиционни предложения и те бъдат утвърдени от Европейската инвестиционна банка или от инвестиционния комитет на Модернизационния фонд (съображение 90). В това отношение румънските органи имат свобода на преценка относно подбора на инвестиционните предложения, които да бъдат представени на фонда, и ресурсите на Модернизационния фонд, веднага щом бъдат прехвърлени, са под контрола на Румъния. В контекста на гореизложеното финансирането от Модернизационния фонд включва държавни ресурси, чието използване може да бъде относимо към държавата.

(125) Поради това Комисията стига до заключението, че мерките, определени в съображение 27, включват държавни ресурси и решението за предоставяне на мерките може да бъде относимо към държавата.

5.1.2. Предимство

(126) Комисията отбелязва, че Румъния е уведомила, че мерките представляват държавна помощ. Това уведомление не освобождава Комисията от задължението да провери сама дали мерките включват държавна помощ, и по-специално дали те облагодетелстват бенефициера, т.е. дали оператор в условията на пазарна икономика, притежаващ акции, който се намира в положение, възможно най-близко до това на Румъния, не би взел подобно решение и не би предоставил същите мерки при същите условия, без да се вземат предвид всички ползи, които се очакват в неговото положение на носител на публична власт (50).

(127) Комисията трябва да проучи дали мерките се определят като помощ поради това, че предоставят икономическо предимство на бенефициера (51). Наличието на такова предимство може да бъде изведено от факта, че бенефициерът не може да получи достатъчен капитал или да привлече дългово финансиране при пазарни условия без публична подкрепа (съображение 92).

(128) Мерките ще помогнат на CE Oltenia да финансира продължаването на дейността си и осъществяването на плана си за преструктуриране, като му дадат достъп до финансиране, което CE Oltenia не е можело да получи на пазара предвид специфичното си положение и текущите обстоятелства. По-конкретно, голяма част от помощта за преструктуриране представлява преки безвъзмездни средства, предоставени от държавата, които биха били недостъпни на пазара. Въпреки че CE Oltenia e успяло до известна степен да привлече пазарно финансиране под формата на вноски на инвеститори в дружества със специална инвестиционна цел (съображение 90) и на банково финансиране (съображение 92), без публично финансиране това не би било достатъчно за осъществяване на необходимия преход към газ и възобновяеми енергийни източници, необходими за осигуряване на жизнеспособността на бенефициера в дългосрочен план. Във връзка с това е съмнително, че бенефициерът би могъл да привлече същото пазарно финансиране, ако не разполага с публичното финансиране на дружествата със специална инвестиционна цел за нови инвестиции.

(129) По същия начин, въпреки че Румъния ще предостави финансиране на CE Oltenia чрез инструменти за увеличаване на капитала и гаранции, които също така биха могли да бъдат предоставени от акционер в същото положение, те са съчетани в една-единствена намеса заедно с инструменти за безвъзмездни средства, недостъпни на финансовите пазари, които са посочени в (проекта на) извънредно постановление за създаване на правна рамка за предоставяне на държавна помощ за преструктурирането на CE Oltenia S.A., както и с потенциални безвъзмездни средства от Модернизационния фонд и с удължаване на срока на заем за оздравяване, включващ помощ.

(130) Въпреки че като цяло комбинацията от инструменти осигурява възнаграждение и потенциални ползи за държавното дялово участие, очакваните загуби в началото на периода на преструктуриране водят до това, че съвкупната възвръщаемост не е достатъчна, за да се счита за съответстваща на пазара. Мерките, за които е постъпило уведомление, са част от една-единствена намеса на държавата: на първо място, увеличението на акционерния капитал, гаранциите и безвъзмездните средства, предоставени от държавата, са описани в един-единствен правен акт, който трябва да бъде приет по едно и също време, въпреки че тяхното реализиране може да се осъществи и да обхваща различни периоди от време. Второ, възвръщаемостта на акциите или на гаранциите не може да бъде разглеждана отделно от безвъзмездните и невъзстановими субсидии, което намалява под всяко очакване за пазарно съответствие самите възнаграждения, които Румъния би могла да очаква от гаранцията и от увеличението на капитала, взети отделно. В допълнение публичното финансиране не може да бъде относимо към съобразено с пазара поведение на акционер, тъй като единичната намеса се основава на различни мотиви, които са чужди на пазарния инвеститор, както е описано в (проекта на) извънредното постановление за създаване на правна рамка за предоставяне на държавна помощ за преструктурирането на CE Oltenia S.A., а не на предварителни оценки за достатъчна възвръщаемост за държавата. Основанията, които Румъния описва в проектопостановлението, включват например това, че CE Oltenia е най-големият икономически оператор в област Олтения, така че прекъсването на дейността му би могло да повиши равнището на безработица и да влоши условията на живот в местните общности, или голямата вероятност националната енергийна система да бъде сериозно нарушена, както и появата на някои значителни социални трудности в общностите от област Олтения, ако CE Oltenia не разполага с необходимото финансиране за преструктуриране на дейността.

(131) Поради това Комисията стига до заключението, че мерките предоставят икономическо предимство на CE Oltenia по смисъла на член 107, параграф 1 от ДФЕС.

5.1.3. Избирателност

(132) Мерките ще бъдат предоставени единствено в полза на CE Oltenia. Както Съдът е заявил (52), когато става въпрос за индивидуална помощ, определянето на икономическото предимство по принцип е достатъчно, за да се подкрепи презумпцията, че дадена мярка е избирателна. Това е така, независимо дали има оператори на съответните пазари, които са в съпоставимо положение. Въпреки че Румъния все пак може да предоставя държавна помощ на други енергийни оператори, конкуриращи се с CE Oltenia, във всеки случай мерките, за които е постъпило уведомление, не са част от по-широка мярка на общата икономическа политика за предоставяне на същия вид ad hoc подкрепа на всички предприятия, осъществяващи дейност в енергийния или други сектори на икономиката, които са в подобно правно и фактическо положение с оглед на целта на мерките, а се предоставят единствено на CE Oltenia.

(133) Поради това Комисията достига до заключението, че мерките са избирателни по смисъла на член 107, параграф 1 от ДФЕС.

5.1.4. Нарушаване на конкуренцията и въздействие върху търговията

(134) Когато помощ, предоставена от държава членка, укрепва позициите на едно предприятие по отношение на други предприятия, които са в конкуренция с него и които функционират на пазара на ЕС, следва да се счита, че тази помощ е оказала влияние върху тези предприятия. Достатъчно е бенефициерът на помощта да се конкурира с други предприятия на отворени за конкуренция пазари. В това отношение фактът, че даден икономически сектор е бил либерализиран на равнището на Съюза, е елемент, който може да послужи за определяне на това, че помощта има реално или потенциално въздействие върху конкуренцията и търговията между държавите членки. CE Oltenia доставя електроенергия и в по-малка степен топлинна енергия на потребителите в Румъния; а Румъния има междусистемни връзки за пренос на електроенергия със съседни държави. Пазарът на електроенергия е отворен за конкуренция в Съюза и за предоставяне на услуги от една държава членка в друга.

(135) Следователно има възможност тези мерки да нарушат или да заплашват да нарушат конкуренцията и да се отразят на търговията между държавите членки.

5.1.5. Заключения относно наличието на държавна помощ

(136) С оглед на гореизложеното Комисията стига до извода, че мерките представляват държавна помощ в полза на CE Oltenia по смисъла на член 107, параграф 1 от ДФЕС.

5.2. Законосъобразност на мерките

(137) Макар че заемът за оздравяване, който сега ще бъде превърнат в безвъзмездни средства, за да се подпомогне допълнително преструктурирането, е бил отпуснат законосъобразно, Румъния е съобщила на Комисията плана за преструктуриране на CE Oltenia повече от шест месеца след вземането на решението за помощ за оздравяване (съображение 32) на 24 февруари 2020 г.

(138) Освен това Румъния предостави безвъзмездни средства в размер на 241 милиона евро на CE Oltenia през март 2021 г., за да покрие отчасти разходите за квотите за емисии на CO2 на CE Oltenia за 2020 г., когато течеше официалната процедура по разследване на помощта за преструктуриране на CE Oltenia. Тези безвъзмездни средства са част от мерките, а именно: от безвъзмездните средства в размер на 1 090 милиона EUR за частично покриване на разходите за квоти за емисии на CO2 в периода 2021 г.—2026 г. (съображение 28).

(139) Следователно Румъния не е спазила задължението за отлагане, описано в член 108, параграф 3 от ДФЕС, и поради това помощта за преструктуриране в полза на CE Oltenia представлява отчасти неправомерна държавна помощ.

5.3. Съвместимост на помощта с вътрешния пазар

(140) Член 107, параграф 3, буква в) от ДФЕС предвижда, че помощите, които имат за цел да улеснят развитието на някои икономически дейности или на някои икономически региони, доколкото тези помощи не засягат по неблагоприятен начин условията на търговия до степен, която противоречи на общия интерес, могат да се приемат за съвместими с вътрешния пазар.

(141) Следователно, за да може да се счита за съвместима с вътрешния пазар съгласно член 107, параграф 3, буква в) от ДФЕС, държавната помощ трябва да отговаря на две условия: i) трябва да има за цел да улесни развитието на някои икономически дейности или на някои икономически региони, и ii) не трябва да засяга по неблагоприятен начин условията на търговия до степен, която противоречи на общия интерес Двете условия не засягат факта, че решенията, приети от Комисията на това основание, трябва да гарантират съответствие с правото на Съюза (53). Съгласно първото условие Комисията проверява дали помощта има за цел да улесни развитието на някои икономически дейности. Съгласно второто условие Комисията съпоставя положителните ефекти на предложената помощ с отрицателните ефекти, които помощта би имала върху вътрешния пазар (54).

(142) С оглед на уведомлението и на информацията, събрана по време на официалното разследване на помощта за преструктуриране, няма данни, че помощта за преструктуриране или свързаните с нея условия, нито икономическата дейност по производство на електроенергия, улеснена от помощта, биха могат да доведат до нарушение на съответна разпоредба от правото на Съюза. По-конкретно, Комисията не е изпратила мотивирано становище на Румъния относно евентуално нарушение на правото на Съюза, нито е открила официална процедура в този аспект, която да има връзка с настоящия случай. Комисията също така не е получила никакви съответни жалби.

(143) Комисията получи информация от трети страни (съображения 49—58), в която се твърди, че държавната помощ, свъ